
DĖL LEIDIMŲ KIRSTI MIŠKĄ IŠDAVIMO TVARKOS APRAŠO PAKEITIMO PROJEKTO DERINIMO


Aplinkos ministerija parengė ir teikia derinti Lietuvos Respublikos aplinkos ministro įsakymo „Dėl Lietuvos Respublikos aplinkos ministro 2010 m. gruodžio 30 d. įsakymo Nr. D1-1055 „Dėl Leidimų kirsti mišką išdavimo tvarkos aprašo patvirtinimo“ pakeitimo“ projektas (toliau – projektas). Šiuo įsakymu patvirtintas Leidimų kirsti mišką išdavimo tvarkos aprašas dėstomas nauja redakcija.
Projektas parengtas siekiant sumažinti administracinę naštą, atsisakyti perteklinių, nekuriančių gamtosauginės ar kitokios pridėtinės vertės, veiklos apribojimų, išlaikyti padidintą dėmesį kirtimams Natura 2000 teritorijose ir teritorijose, kuriose yra nekilnojamųjų kultūros vertybių, tačiau supaprastinti procedūras dėl pranešimų apie ketinimą kirsti mišką, nepatenkantį į šias teritorijas.
Projekte siūloma nustatyti, kad:
. pranešimo apie ketinimą kirsti mišką  (toliau – pranešimas) derinimas su Valstybine miškų tarnyba būtų privalomas tik retinimo, einamiesiems ir atrankiniams sanitariniams kirtimams (išskyrus sausuolių ir vėjavartų kirtimus) ir tik tais atvejais, kai kirtimai planuojami Natura 2000 teritorijoje ar teritorijoje, kurioje yra nekilnojamoji kultūros vertybė;
. pateikus pranešimą miško kirtimui, kuris neturi būti derinamas, teisė kirsti mišką įgyjama nuo tokio pranešimo įregistravimo ALIS;
. laikas nuo pranešimo pateikimo iki galimybės kirsti, kai kirtimas planuojamas ne Natura 2000 teritorijoje ar ne teritorijoje, kurioje yra nekilnojamoji kultūros vertybė, neturėtų viršyti 5 darbo dienų;
. leidimas kirsti mišką būtų neprivalomas invazinių medžių ir krūmų rūšių, nurodytų Invazinių Lietuvoje organizmų rūšių sąraše, patvirtintame aplinkos ministro 2004 m. rugpjūčio 16 d. įsakymu Nr. D1-433 „Dėl Invazinių Lietuvoje organizmų rūšių sąrašo patvirtinimo ir dėl kai kurių aplinkos ministro įsakymų pripažinimo netekusiais galios“, kirtimui neplynaisiais miško kirtimais;
. bendraturčio sutikimo nereikės, kai bendraturčiai, tarpusavio susitarimu nustatė ir notariškai pasitvirtino tvarką, pagal kurią bus naudojamasi atskiromis žemės sklypo konkrečiomis dalimis;
. leidimui kirsti mišką gauti, pranešimui apie ketinimą kirsti mišką registruoti reikalingus duomenis ir dokumentus į ALIS galės įkelti Valstybinės miškų tarnybos registruotas miškotvarkos projektų autorius, miškininkas ar biržių rėžėjas;
. pranešimo apie ketinimą kirsti mišką galiojimo laikas būtų ne iki einamųjų metų gruodžio 31 d., o 12 mėnesių nuo pranešimo registravimo (suderinimo) datos;
. bus panaikintas leidimų kirsti mišką ar pranešimų apie ketinimą kirsti mišką tikslinimas, jei įvykdžius miško kirtimus paaiškėja, kad iškirstas likvidinės medienos tūris viršijo leidime ar pranešime nurodytą apytikrį likvidinį  tūrį;
. privačių miškų savininkai paraiškas dėl leidimų kirsti mišką gavimo ir pranešimus apie ketinimą kirsti mišką galės teikti tik per ALIS.
Prašome pastabas ir pasiūlymus dėl projekto pateikti iki 2022 m. lapkričio 9 d.  
PRIDEDAMA:
.	 Projektas, 1 lapas.
.	 Leidimų kirsti mišką išdavimo tvarkos aprašo naujos redakcijos projektas, 7 lapai.
.	 Projekto numatomo teisinio reguliavimo poveikio vertinimo pažyma, 2 lapai.
.	 Projekto antikorupcinio vertinimo pažyma, 7 lapai.
.	 Ūkio subjektų administracinės naštos ir prisitaikymo prie reguliavimo išlaidų vertinimo pinigine išraiška apskaičiavimas, 8 lapai.



Aplinkos viceministras	Danas Augutis

ADRESATŲ SĄRAŠAS

Aplinkos apsaugos departamentui prie Aplinkos ministerijos
Aplinkosaugos koalicijai
Ekonomikos ir inovacijų ministerijai
Energetikos ministerijai
Kultūros paveldo departamentui prie Kultūros ministerijos
Lietuvos miško ir žemės savininkų asociacijai
Privačių miškų savininkų asociacijai
Savivaldybių asociacijai
Specialiųjų tyrimų tarnybai
Valstybinei miškų tarnybai
Valstybinei saugomų teritorijų tarnybai
Valstybinei mokesčių inspekcijai
VĮ Valstybinių miškų urėdijai

